Rossiyaning 5ta shahrida o‘zbekistonlik mehnat migrantlari rus tili va kasbga o‘qitiladi

Vazirlar Mahkamasi huzuridagi Xorijda vaqtinchalik mehnat faoliyatini amalga oshirayotgan O‘zbekiston fuqarolari huquqlarini himoya qilish va xalqaro iqtisodiy hamkorlik masalalari departamenti, Bandlik va mehnat munosabatlari vazirligi va Tashqi mehnat migratsiyasi agentligi vakillaridan iborat delegatsiya a'zolari Rossiyaga tashrif buyurdi.

Tashrif doirasida O‘zbekiston Bandlik va mehnat munosabatlari vazirligi, Rossiya Xalqlar do‘stligi universiteti («RUDN») hamda World Skills Russia (Rossiyaning yosh mutaxassislari) o‘rtasida hamkorlik to‘g‘risida uch tomonlama Memorandum imzolandi.
Ushbu kelishuv Moskva, Sankt-Peterburg, Yekaterinburg, Qozon va Novosibirsk shaharlarida o‘zbekistonlik mehnat migrantlarini rus tili va kasbga o‘qitishni ko‘zda tutadi.

Unda fuqarolar qurilish, xizmat ko‘rsatish, transport va logistika, texnika va texnologiyalar, ishlab chiqarish, avtomobilsozlik sohalarida 25 ta kasb bo‘yicha o‘qitiladi.

O‘zbekistonliklarning rus tili, Rossiya tarixi va qonunchiligi bo‘yicha bilim va ko‘nikmalarini oshirish maqsadida «RUDN»ning O‘zbekistondagi vakolatxonasi faoliyati yo‘lga qo‘yilgan. Unda Rossiya hududida mehnat faoliyatini amalga oshirish istagidagi O‘zbekiston fuqarolariga patent olish uchun talab etiladigan rus tili bo‘yicha imtihon topshirishga tayyorgarlik ko‘rish, tayyorlanish mobaynida bepul maslahatlarni olish imkoniyati taqdim etiladi.